Iуащхьэмахуэ — насыпым и Iуащхьэ
Iуащхьэмахуэ лъапэ щIэх-щIэхыурэ зыщызыгъэпсэху, лыжэкIэ къежэхыным дихьэх Шуляк Евгенийрэ (Москва щыщщ) Чаниловэ Оксанэрэ (Саратов) Iуащхьэмахуэ и щыгум щызэрыцIыхуащ. НыбжьыщIэхэр фIыуэ зэрылъэгъуащ икIи мурад ящIащ Кавказым и бгы нэхъ лъагэ дыдэм я хьэгъуэлIыгъуэр щыдахыну.
Евгенийрэ Оксанэрэ я дэфтэрхэр Тырныауз къалэм и ЗАГС-м щIалъхьат, абыхэм я нэчыхь тхылъыр метр 3500-рэ хъу лъагапIэм тету яритыжащ Iуащхьэмахуэ район администрацэм и ЗАГС-м и къудамэм и унафэщI Акаевэ Людмилэ. ЗыгъэпсэхуакIуэхэр, щIыпIэм щыпсэухэр, хьэщIэхэр зэхуэсат хьэгъуэлIыгъуэ гъэщIэгъуэным, щIэщыгъуэм еплъыну. «Мир» станцыр щэкI хъар хужьрэ удз гъэгъахэмкIэ гъэщIэрэщIат.
ЗэрышагъащIэхэм зэрыжаIэмкIэ, Iуащхьэмахуэ фIыуэ ялъагъу икIи нэгъуэщI щIыпIэ я хьэгъуэлIыгъуэр щрагъэкIуэкIыну зэи ягу къэкIакъым. Абыхэм щапхъэ зытрахар 2010 гъэм Iуащхьэмахуэ щызэрыша я ныбжьэгъухэрщ. «Ахэр насыпыфIэ хъуащ, хъуэхъуу хужаIар ялъысащ, ягу иралъхьэ псори къадохъу. Къуэ цIыкIу яIэщ. Iуащхьэмахуэ дэри насыпкIэ къытхуэупсэну догугъэ», — къыджиIащ Шуляк Евгений.
Чегет и хуейхэм ящыщ зым ит шхапIэм щагъэуват гуфIэгъуэ Iэнэхэр. Абы къыпэрыкIыурэ хьэщIэхэр Кавказ уэрэдхэмрэ урысей эстрадэ макъамэхэмрэ къыдэфащ.
ТАРИМ Алисэ.
